b'\n_START_ARTICLE_\nTabu Ley Rochereau\n_START_SECTION_\nNuoruus\n_START_PARAGRAPH_\nPascal Emmanuel Sinamoyi Tabou syntyi 13. marraskuuta, joko vuonna 1937 tai 1940. H\xc3\xa4nen \xc3\xa4itins\xc3\xa4 oli kiertelev\xc3\xa4 laulaja, griotti, ja Rochereau itse lauloi nuorena kirkon kuorossa.\n_START_SECTION_\nUran alku\n_START_PARAGRAPH_\nSinamoyi Tabou k\xc3\xa4ytti taiteilijanime\xc3\xa4\xc3\xa4n Rochereau, joka oli h\xc3\xa4nen kouluaikainen lempinimens\xc3\xa4, l\xc3\xa4hett\xc3\xa4ess\xc3\xa4\xc3\xa4n ensimm\xc3\xa4isi\xc3\xa4 laulujaan soukous-yhtye African Jazzin johtajalle Joseph Kabasellehille. Rochereau teki 1958 ensimm\xc3\xa4isen levytyksens\xc3\xa4 Rock-a-Mambo-yhtyeen kanssa, mutta h\xc3\xa4nen ensimm\xc3\xa4inen hittikappaleensa oli \xe2\x80\x9dKelya\xe2\x80\x9d, jonka h\xc3\xa4n levytti African Jazzissa, johon h\xc3\xa4n oli liittynyt vuonna 1959. Rochereau kirjoitti 1960-luvulla monia hittikappaleita African Jazzille, joka oli Kongon suosituin yhtye. H\xc3\xa4n j\xc3\xa4tti yhtyeen kuitenkin 1963 ja perusti Dr. Nicon kanssa African Fiestan.\n_START_SECTION_\nOma yhtye\n_START_PARAGRAPH_\nAfrican Fiesta oli kasassa vuoteen 1965, jolloin se hajosi taiteellisten erimielisyyksien takia. Rochereau perusti t\xc3\xa4m\xc3\xa4n j\xc3\xa4lkeen African Fiesta Internationalin. Rochereau halusi aktiivisesti kehitt\xc3\xa4\xc3\xa4 musiikkiaan ja oli kiinnostunut l\xc3\xb6yt\xc3\xa4m\xc3\xa4\xc3\xa4n ulkopuolisia vaikutteita. Vuonna 1960 itsen\xc3\xa4istynyt Kongo l\xc3\xa4hetti African Fiestan vuoden 1967 Montrealin maailmann\xc3\xa4yttelyyn, miss\xc3\xa4 Rochereau sai vaikutteita pohjoisamerikkalaisesta rock- ja soulmusiikista. H\xc3\xa4n vei yhtyeens\xc3\xa4 Pariisiiin esiintym\xc3\xa4\xc3\xa4n vuonna 1970 ja levytti Lontoossa 1972. Pariisin Olympia-teatterissa Rochereau yhdisti musiikkiinsa muun muassa fanfaarialoituksen, tempon dynaamisia muutoksia sek\xc3\xa4 muusikoiden ja naistanssijoiden koreografian. T\xc3\xa4m\xc3\xa4 toi afrikkalaiselle musiikille kansainv\xc3\xa4list\xc3\xa4 huomiota. Rochereaun African Fiesta International kasvoi 1970-luvun aikana suuremmaksi yhtyeeksi ja alettiin tuntea nimell\xc3\xa4 Afrisa International. _NEWLINE_Mobutu Sese Sekon vaihdettua valtion nimen Zaireksi vuonna 1971 h\xc3\xa4n vaati koko valtiota afrikkalaistumaan siirtomaavaikutteista. Rocheraukin vaihtoi nimekseen Tabu Ley Rochereaun. Afrisa International sai 1970-luvulla suurta suosiota ymp\xc3\xa4ri Afrikkaa, ja Rochereau omisti oman levymerkin ja oman klubin Zairen p\xc3\xa4\xc3\xa4kaupungissa Kinshasassa. Afrisa Internationalissa esiintyi useita kongolaisia huippumuusikoita, kuten Sam Mangwana ja Papa Wemba, Rochereaun merkitt\xc3\xa4vin l\xc3\xb6yt\xc3\xb6 yhtyeeseens\xc3\xa4 oli 22-vuotias tanssija M\xe2\x80\x99bilia Bel. He meniv\xc3\xa4t naimisiin ja lauloivat ainakin seitsem\xc3\xa4ll\xc3\xa4 albumilla yhdess\xc3\xa4._NEWLINE_Mobutun hallinto muuttui jatkuvasti enemm\xc3\xa4n yksinvaltiuden suuntaan, maan talous heikkeni nopeasti, ja Rochereau veikin yhtyeens\xc3\xa4 siksi useaan otteeseen ulkomaille: Afrisa International oli tehyt keikkakiertuuen 1980-luvun loppuun menness\xc3\xa4 Euroopassa, Afrikassa ja Amerikoissa. Kinshasassa puhkesi mellakoita 1991, jolloin Pariisissa ollut Rochereau kertoi, ett\xc3\xa4 palaisi maahan vasta, kun olot kohenisivat. Zairen hallinnon tiedottaja ilmoitti t\xc3\xa4m\xc3\xa4n j\xc3\xa4lkeen, ettei Rochereau ole edes tervetullut takaisin. Pariisissa h\xc3\xa4n levytti my\xc3\xb6s albumin Exil-Ley, jossa oli my\xc3\xb6s h\xc3\xa4nen poliittisin kappaleensa \xe2\x80\x9dLe Glas a Sonn\xc3\xa9\xe2\x80\x9d.\n_START_SECTION_\nMobuton j\xc3\xa4lkeen politiikkaan\n_START_PARAGRAPH_\nAfrisa International muutti 1994 Yhdysvaltohiin, miss\xc3\xa4 se kiersi klubeilla ja festivaaleilla ja alkoi k\xc3\xa4ytt\xc3\xa4\xc3\xa4 my\xc3\xb6s englantia sanoituksissa. Rochereau palasi kotimaahansa vuonna 1997, kun Mobuto oli sy\xc3\xb6sty vallasta. Rochereau siirtyi t\xc3\xa4m\xc3\xa4n j\xc3\xa4lkeen politiikkaan ja aloitti vuonna 2001 Kinshasan varakuvern\xc3\xb6\xc3\xb6rin\xc3\xa4. H\xc3\xa4n toimi my\xc3\xb6s siirtym\xc3\xa4kauden parlamentissa ja maakunnallisena kulttuuriministerin\xc3\xa4._NEWLINE_Rochereaun ura p\xc3\xa4\xc3\xa4ttyi vuonna 2008 sairauskohtaukseen, joka halvautti h\xc3\xa4net osittain. H\xc3\xa4n oli t\xc3\xa4m\xc3\xa4n j\xc3\xa4lkeen hoidossa brysselil\xc3\xa4isess\xc3\xa4 sairaalassa, jossa kuoli marraskuussa 2013. Rochereau oli ollut koomassa useita p\xc3\xa4ivi\xc3\xa4 ennen kuolemaansa, ja h\xc3\xa4nen poikansa mukaan kuolinsyyn\xc3\xa4 olivat diabeteksen komplikaatiot. Rochereau sai kansalliset hautajaiset, ja h\xc3\xa4nen muistotilaisuutensa pidettiin Kongon parlamenttirakennuksessa. Hautajaisiin osallistui kaikkiaan tuhansia ihmisi\xc3\xa4._NEWLINE_Rochereau sai ritarinarvon Senegalista, ja h\xc3\xa4n oli my\xc3\xb6s T\xc5\xa1adin kansallisen ritarikunnan upseeri._NEWLINE_Rap-artisti Youssoupha on Rochereaun poika.'